‘Ons sal oukei wees,’ sê Dan Kriek aan sinode oor grond | Netwerk24
Deur Jana Marx 08 Oktober 2019 13:19
“Ons sal oukei wees,” het Dan Kriek, president van Agri SA en lidmaat van die NG Kerk (NGK), Dinsdag aan die 17de vergadering van die NGK se algemene sinode gesê.
Kriek het die sinode op die hoogte gebring oor die jongste verwikkelinge in die grondhervormingsproses. Hy was lid van pres. Cyril Ramaphosa se raadgewende paneel oor grondhervorming en die landbou en het die NGK se taakspan oor grond raad gegee aangaande Agri SA se standpunte oor grondhervorming.
“Ek wil vir julle ’n boodskap van hoop gee: Hier word op die hoogste vlak gesprekke gevoer deur almal in die landbou, waar mense praat en waar hulle na mekaar luister vir oplossings. Ek is nie negatief oor grondhervorming nie.”
Dan Kriek Foto: Carin van Schalkwyk
Kriek sê Agri SA is dankbaar oor die uitslag van ’n onlangse toetssaak – die sogenaamde Melmoth-saak ten gunste van grondeienaars in KwaZulu-Natal.
Netwerk24 het voorheen berig die grondeienaars het ná ’n 13 jaar lange hofstryd in September vanjaar uiteindelik ’n skikkingsooreenkoms met die staat bereik. Die eienaars het 9 000 ha hoogs produktiewe grond vir R760 miljoen vir die staat aangebied, hoewel die waardeerder-generaal aanvanklik die grond vir sowat R420 miljoen gewaardeer het.
“Die staat het gesien dis nie so maklik om mense ver onder markwaarde (vir grond) aan te bied nie,” het Kriek Dinsdag gesê.
Volgens hom is die rol van die kerk om voorbidding te doen, mense by mekaar uit te bring, versoening te verkondig en om prosesse te fasiliteer.
“Ek is dankbaar om te kan sê in die kringe waar ek leef, sien ek die NG Kerk as lid van die Suid-Afrikaanse Raad van Kerke saam met ons swart broers en susters – dís waar die oplossing vir grondhervorming lê. Almal wil vorentoe gaan en ’n beter lewe hê.”
Meer oor: Dan Kriek | Sinode | Ng Kerk | Grondonteiening
VIDEO: Skok-aanmerkings: Vroue-dominees word só geteister
NG Kerk gaan nie nou optree teen Chris van Wyk
NG Kerk verloor 50 predikante per jaar